b'\n_START_ARTICLE_\nNajd\n_START_PARAGRAPH_\nNajd tai Nejd (arab. \xe2\x80\x8f\xd9\x86\xd8\xac\xd8\xaf\xe2\x80\x8e\xe2\x80\x8e, Na\xc7\xa7d) on Arabian niemimaan historiallinen alue Saudi-Arabian keskiosassa. Najd on p\xc3\xa4\xc3\xa4osin kivist\xc3\xa4 aavikkotasankoa, joka viett\xc3\xa4\xc3\xa4 it\xc3\xa4\xc3\xa4np\xc3\xa4in l\xc3\xa4nsiosan Hijazvuorilta.  Se rajoittuu hiekka-aavikkoon kolmessa ilmansuunnassa: pohjoisessa Nafudiin, id\xc3\xa4ss\xc3\xa4 pitk\xc3\xa4\xc3\xa4n Dahnan k\xc3\xa4yt\xc3\xa4v\xc3\xa4\xc3\xa4n (Al-Dahn\xc4\x81\xca\xbe), ja etel\xc3\xa4ss\xc3\xa4 suureen Rub al Khaliin. Korkeus merenpinnasta vaihtelee 762 ja 1\xc2\xa0525 metrin v\xc3\xa4lill\xc3\xa4._NEWLINE_It\xc3\xa4osassa Jabal Tuwayqin (vuoren) l\xc3\xa4hist\xc3\xb6ll\xc3\xa4 ja Al-\xca\xbfAramah tasangolla on keidasasutuksia, muualla alue on harvakseen asuttua. Keidasalueista  mainittakoon Al-Kharj, Al-Ma\xe1\xb8\xa5mal, Al-Sudayr, Al-Washm, Al-\xca\xbf\xc4\x80ri\xe1\xb8\x8d, Al-Qa\xe1\xb9\xa3\xc4\xabm ja Jabal Shammar._NEWLINE_Kuiva alue oli jakautunut poliittisesti kilpailevien heimojen kesken 1700-luvun puoliv\xc3\xa4liin saakka, jolloin siit\xc3\xa4 tuli wahhabiitien kannattajien keskus. Oppineen Mu\xe1\xb8\xa5ammad ibn \xca\xbfAbd al-Wahh\xc4\x81bin ja \xc4\x80l Sa\xca\xbf\xc5\xabdin suvun johdolla Najd yhdistettiin ja Mekka liitettiin alueeseen vuonna 1803. Ottomaanit vastustivat t\xc3\xa4t\xc3\xa4 laajenemispolitiikkaa, ja valtasivat maakuntakeskus Al-Dir\xca\xbfiyyan. Saudin suku sai alueen nopeasti takaisin hallintaansa. Vuonna 1824 Najdin p\xc3\xa4\xc3\xa4kaupungiksi tuli Riad, mink\xc3\xa4 j\xc3\xa4lkeen dynastia on hallinnut aluetta lukuun ottamatta lyhytt\xc3\xa4 jaksoa 1900-luvun taitteessa, jolloin Rash\xc4\xabd-dynastia piti valtaa. Abdul Aziz ibn Abdul Rahman ibn Saudin johdolla wahhabiitit ottivat alueen uudelleen haltuunsa. Vuonna 1921 alueelle perustettiin Nejdin sulttaanikunta. Vuonna  1932 Ibn Saud julisti Saudi-Arabian perustetuksi, jolloin Najdin keskuksesta Riadista tuli koko kuningaskunnan p\xc3\xa4\xc3\xa4kaupunki.'